མཛད་པ་པོ་མེ་སྟོན་ཤེས་རབ་འོད་ཟེར་མཆོག་ཡིན་ལ།ཁོང་ནི་ཡུལ་ཡར་འབྲོག་སྟག་ལུང་ར་བ་རུ་ཡབ་གཡུང་དྲུང་གཉན་དང་།ཡུམ་གུར་ཟ་དར་རེས་གཉིས་ཀྱི་སྲས་སུ་ཕྱི་ལོ་༡༠༥༨ལོར་འཁྲུངས།རྗེ་བཙུན་དཔའི་མདུན་ནས་དགེ་བསྙེན་གྱི་སྡོམ་པ་བཞེས།དགུང་གྲངས་༢༨ཐོག་འུ་ཡུག་ཡོན་པོ་རུ་བྱོན་ནས་གཙང་གཙུག་གི་སྡོམ་པ་བཞེས།དེ་རྗེས་བྲུ་སྟོན་དང་རྗེ་བཙུན་རྣམ་གཉིས་ཀྱི་མདུན་ནས་བསྙེན་རྫོགས་ཀྱི་སྡོམ་པ་ཞུས།བླ་མ་དགོངས་མཛོད་རི་ཁྲོད་ཆེན་པོ་གཙོ་བོར་བསྟེན་ནས་ཨ་སྙན་རྫོགས་གསུམ་གྱི་གདམས་ཁྲིད་མ་ལག་དང་བཅས་པ་ཞུས་ནས་དགོངས་རྟོགས་ཀྱི་ཉམས་ལེན་ལྷག་ཏུ་འབར་ནས་མཁས་གྲུབ་གཉིས་ལྡན་གྱི་གྲགས་པ་རབ་ཏུ་འབར།རྗེས་འཇུག་བུ་སློབ་ཀྱི་ཆེད་དུ་བཀའ་བརྟེན་སྡེ་ལྔ་སོགས་གསུངས་པོད་མང་དུ་མཛད།མཐར་ཕྱི་ལོ་༡༡༣༢ལོར་སྐུ་མི་རྟག་པའི་ཚུལ་བསྟན་ཏེ་དགོངས་པ་བོན་དབྱིངས་སུ་གཟིགས།